
Održana 30. redovna sjednica Predsjedništva BiH
Predsjedništvo BiH je primilo k znanju Informaciju Ministarstva vanjskih poslova BiH o provedbi zaključka Predsjedništva Bosne i Hercegovine u slučaju Trgovska gora.
Predsjedništvo BiH je donijelo Odluku o pristupanju Bosne i Hercegovine Ugovoru o prijateljstvu i saradnji u Jugoistočnoj Aziji.
Predsjedništvo BiH je donijelo Odluku o imenovanju šefa Grupe štabnog osoblja Oružanih snaga Bosne i Hercegovine u Misiji obuke Evropske unije u Centralnoafričkoj Republici.
Predsjedništvo BiH je usvojilo Izvještaj o izvršenju Budžeta institucija Bosne i Hercegovine i međunarodnih obaveza Bosne i Hercegovine za 2025. godinu i isti će se dostaviti Parlamentarnoj skupštini Bosne i Hercegovine na razmatranje i usvajanje.
Predsjedništvo BiH je donijelo Odluku o prihvatanju i određivanju potpisnika Amandmana broj 1  na Sporazum o finansiranju - Projekt poljoprivednog razvoja i ruralnih poduzeća (READP) između Bosne i Hercegovine i Međunarodnog fonda za poljoprivedni razvoj (IFAD).
Predsjedništvo BiH je donijelo Odluku o pristupanju Bosne i Hercegovine Konvenciji o Uredu Evropske konferencije civilne avijacije (ECAC).
Predsjedništvo BiH je donijelo odluke o prihvatanju sporazuma i određivanje potpisnika za:

- Sporazum između Vijeća ministara Bosne i Hercegovine, Vlade Republike Bugarske, Vlade Republike Hrvatske, Vlade Mađarske, Vlade Republike Sjeverne Makedonije, Vlade Crne Gore, Vlade Republike Srbije, Vlade Slovačke Republike i Vlade Republike Slovenije o saradnji i koordinaciji pri traganju i spašavanju u avijaciji;
-Sporazum između Kraljevine Švedske i Vijeća ministara Bosne i Hercegovine u s vezi grantom za program „Institucionalno jačanje za rezultate u rodnoj ravnopravnosti“ (engl. Programme Gear-up for Gender Equality Results);
-Odluku o izmjeni Odluke o pristupanju Bosne i Hercegovine Haškoj konvenciji o priznanju i izvršenju stranih sudskih odluka u građanskim ili trgovačkim stvarima iz 2019. godine.
Predsjedništvo BiH je donijelo Odluku o davanju odobrenja za zaključivanje i određivanje potpisnika za Memorandum o razumijevanju između Agencije za unapređenje stranih ulaganja u Bosni i Hercegovini (FIPA) i Agencije za inovacije, naučno-tehnološki razvoj i poduzetništvo Republike Sjeverne Makedonije (INOVA).
Predsjedništvo BiH je usvojilo sažete Finansijske izvještaje Centralne banke Bosne i Hercegovine za period tokom godine koji je završio 31. marta 2026. godine.
Predsjedništvo Bosne i Hercegovine je prihvatilo pokroviteljstvo Artificial Intelligence Summita „Kiss the Future“ 2026, koji će, u organizaciji Blum Instituta, biti održan od 15. do 16. oktobra 2026. godine u Sarajevu.[image: image1.png]

